Title: ประกาศกรมธุรกิจพลังงาน เรื่อง หลักเกณฑ์และวิธีการเกี่ยวกับลักษณะ การติดตั้ง และการทดสอบและตรวจสอบระบบป้องกันและระงับอัคคีภัยแบบหัวกระจายน้ำดับเพลิงในโรงเก็บ พ.ศ. 2561

ประกาศกรมธุรกิจพลังงาน
เรื่อง
หลักเกณฑ์และวิธีการเกี่ยวกับลักษณะ การติดตั้ง และการทดสอบและตรวจสอบ
ระบบป้องกันและระงับอัคคีภัยแบบหัวกระจายน้ำดับเพลิงในโรงเก็บ
พ.ศ. ๒๕๖๑

อาศัยอำนาจตามความในข้อ
๑๔ วรรคสอง แห่งกฎกระทรวงสถานที่เก็บรักษาก๊าซปิโตรเลียมเหลวประเภทโรงเก็บ พ.ศ.
๒๕๖๐ ออกตามความในพระราชบัญญัติควบคุมน้ำมันเชื้อเพลิง พ.ศ. ๒๕๔๒
ซึ่งแก้ไขเพิ่มเติมโดยพระราชบัญญัติควบคุมน้ำมันเชื้อเพลิง (ฉบับที่ ๒) พ.ศ. ๒๕๕๐
อธิบดีกรมธุรกิจพลังงาน ออกประกาศไว้ ดังต่อไปนี้

ข้อ ๑[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๒  ระบบป้องกันและระงับอัคคีภัยแบบหัวกระจายน้ำดับเพลิง
สำหรับการเก็บกลุ่มถังก๊าซปิโตรเลียมเหลวหรือกระป๋องก๊าซปิโตรเลียมเหลวกลุ่มเดียวที่มีปริมาณไม่เกิน
๒,๔๐๐ ลิตร ต้องประกอบไปด้วยถังเก็บน้ำ เครื่องสูบน้ำ ระบบท่อ และหัวกระจายน้ำ
มีรายละเอียดดังนี้
(๑)
ถังเก็บน้ำต้องมีปริมาตรรวมกันไม่น้อยกว่า ๒ ลูกบาศก์เมตร และต้องมีการติดตั้งท่อรับน้ำประปามีการควบคุมการไหลเข้าด้วยลิ้นปิดเปิดแบบอัตโนมัติ
(๒)
เครื่องสูบน้ำที่ใช้มอเตอร์ไฟฟ้าต้องมีขนาดไม่น้อยกว่า ๑ แรงม้า
หากมีการติดตั้งอยู่ในบริเวณอันตรายจะต้องเป็นชนิดป้องกันการระเบิดและสามารถควบคุมได้ทั้งอัตโนมัติและธรรมดา
(๓)
ระบบท่อต้องเป็นชนิดเหล็กเหนียว มีขนาดเส้นผ่านศูนย์กลางไม่น้อยกว่า ๑ นิ้ว
มีการจับยึดอย่างมั่นคงแข็งแรงอยู่เหนือบริเวณที่เก็บถังก๊าซปิโตรเลียมเหลวหุงต้ม
และอยู่ต่ำกว่าหลอดไฟแสงสว่าง
(๔)
หัวกระจายน้ำดับเพลิง ต้องมีรัศมีของการฉีดกระจายน้ำไม่น้อยกว่า ๑.๒๕ เมตร
(๕)
จัดให้มีการทดสอบและตรวจสอบระบบป้องกันและระงับอัคคีภัยแบบหัวกระจายน้ำดับเพลิงว่าสามารถใช้งานได้
หลังจากที่มีการติดตั้งเสร็จ และทุก ๆ ปี ต่อหน้าพนักงานเจ้าหน้าที่

ข้อ ๓  ระบบป้องกันและระงับอัคคีภัยแบบหัวกระจายน้ำดับเพลิง
ตั้งแต่สองกลุ่มขึ้นไป ต้องเป็นไปตามมาตรฐานผลิตภัณฑ์อุตสาหกรรมว่าด้วยข้อกำหนดในการป้องกันอัคคีภัย
ระบบหัวกระจายน้ำดับเพลิงอัตโนมัติ โดยกำหนดให้บริเวณที่เก็บถังก๊าซปิโตรเลียมเหลวหุงต้มหรือกระป๋องก๊าซปิโตรเลียมเหลวเป็นพื้นที่ครอบครอง
ประเภทพื้นที่ครอบครองอันตรายปานกลาง กลุ่ม ๒

ประกาศ ณ วันที่ ๙ สิงหาคม พ.ศ.
๒๕๖๑
วิฑูรย์  กุลเจริญวิรัตน์
อธิบดีกรมธุรกิจพลังงาน

ปวันวิทย์/จัดทำ
๑ ตุลาคม
๒๕๖๑

[๑] ราชกิจจานุเบกษา
เล่ม ๑๓๕/ตอนพิเศษ ๒๐๖ ง/หน้า ๑๙/๒๗ สิงหาคม ๒๕๖๑